Vermiste SA onnie se ma op pad na ViëtnamColeen Bothma saam met personeel van Flight Centre. (Foto: Verskaf) Coleen Bothma is tans op ’n vlug na Viëtnam om na haar seun John te gaan soek nadat hy in Mei vanjaar in dié land vermis geraak het. Bothma het vanoggend omstreeks 09:00 vanaf die OR Tambo-lughawe in Johannesburg vertrek na Hanoi. Dit is haar eerste keer op ŉ vliegtuig. “Ek is baie bang. My maag wil nie ophou draai nie. Ek weet nie wat om te verwag nie,” het sy vanoggend kort voor haar vlug aan Maroela Media gesê. Bothma sal, nadat sy Vrydag in die vreemde aangekom het, eerste na die Suid-Afrikaanse ambassade in Hanoi gaan om te sien of ŉ paspoort wat daar ingedien is wel dié van haar seun is. Sondag gaan sy na die skool waar John tot kort voor sy verdwyning klas gegee het en daarna vertrek sy na Ho Chi Minh City waar John meer as vier maande gelede vir die laaste keer gewaar is. Coleen en John Bothma. (Foto: Verskaf) “Ek gaan slaap waar John vir die laaste keer geslaap het voordat hy weggeraak het. Ek gaan in sy voetspore stap. Wie weet, miskien bring ek vir Boetie huis toe?” Bothma sal weer op 7 Oktober na Suid-Afrika terugkeer. “Ek is baie bang, maar God gee my krag. Ek gaan in John se voetspore stap,” vertel sy, terwyl ŉ stem oor ŉ luidspreker ŉ vlug in die agtergrond aankondig. Bothma het vroeër aan Maroela Media gesê dit is haar grootste begeerte om self na haar seun in Viëtnam te gaan soek. Toe stap sy een dag by ’n Flight Centre in Kempton Park in. “Ek wou net hoor hoeveel ’n vliegtuigkaartjie kos. ’n Paar dae later bel hulle my om te sê dat hulle my vliegtuigkaartjie sal betaal,” het sy toe vertel.